Učenici viših razreda prošli su tjedan u pratnji svojih razrednika i vjeroučiteljice posjetili Krašić kako bi pobliže upoznali lik i djelo blaženog kardinala Alojzija Stepinca.

Posjetili su i razgledali župnu crkvu Presvetog Trojstva u kojoj je blaženik primio prve sakramente, kao i župni dvor u kojem je proveo zadnje godine svoga života.

Kroz crkvu i dvor proveo ih je velečasni Kučan koji je pričao o crkvi i događajima iz Stepinčeva života, potkrjepljujući to dokumentima, slikama i kardinalovim osobnim stvarima.

U Pribiću smo posjetili njegovu rodnu kuću gdje nas je dočekala gđa Mira Stepinac koja nas je upoznala sa životom Stepinčeve obitelji (materijalnom i duhovnom baštinom) i njegovim djetinjstvom. Gospođa nas je počastila grickalicama i sokom u prostranom dvorištu gdje su se učenici na kraju mogli i poigrati.

Uživali smo u sunčanom proljetnom danu i prirodnim ljepotama „Doline kardinala“. Obogaćeni novim spoznajama, susretima i doživljajima, sretno smo se vratili u Rude.

 Branka Oslaković, vjeroučiteljica